1996R1488 — SK — 28.12.2005 — 003.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:







Táto konsolidovaná verzia obsahuje odkazy na európsku účtovnú peňažnú jednotku a/alebo ecu, ktoré sa od 1. januára 1999 rozumejú ako odkazy na euro – nariadenie Rady (EHS) č. 3308/80 (Ú. v. ES L 345, 20.12.1980, s. 1) a nariadenie Rady (ES) č. 1103/97 (Ú. v. ES L 162, 19.6.1997, s. 1).









▼B

NARIADENIE RADY (ES) č. 1488/96

z 23. júla 1996

o finančných a technických opatreniach (MEDA) sprevádzajúcich reformu hospodárskych a sociálnych štruktúr v rámci Euro-stredomorského partnerstva







RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 235, so zreteľom na návrh Komisie ( 1 ), so zreteľom na stanovisko Európskeho parlamentu ( 2 ), keďže Európska Rada na svojich zasadaniach v Lisabone, na Korfu a v Essene zdôraznila, že Stredomorie predstavuje pre Európsku úniu oblasť prioritného záujmu, a prijala za cieľ založiť Euro-stredomorské partnerstvo; keďže zasadanie Európskej rady z 26. a 27. júna 1995 v Cannes znovu potvrdilo strategickú dôležitosť, ktorú prisúdilo pridaniu novej dimenzie k vzťahom Európskej únie s jej stredomorskými partnermi na základe správy Európskej rady z 12. júna 1995 pripravenej najmä na základe oznámenia Komisie z 19. októbra 1994 a 8. marca 1995 o posilnení stredomorskej politiky Európskej únie; keďže je potrebné pokračovať v úsilí o zabezpečenie politickej stability a bezpečnosti v Stredomorí a keďže stredomorská politika spoločenstva musí zohrať svoju úlohu pri napĺňaní základnej požiadavky rozvoja a posilňovania demokracie a právneho štátu ako aj rešpektovania ľudských práv a základných slobôd a podporovania dobrých medziľudských vzťahov pri rešpektovaní medzinárodného práva a teritoriálnej integrity a vonkajších hraníc členských štátov ako aj nečlenských stredomorských krajín; keďže konečné vytvorenie Euro-stredomorskej zóny voľného obchodu pravdepodobne podporí stabilitu a prosperitu stredomorskému regiónu; keďže vytvorenie zóny voľného obchodu by si u stredomorských partnerov mohlo vyžiadať rozsiahle štrukturálne reformy; keďže je preto potrebné podporiť úsilie, ktoré bolo alebo bude vynaložené stredomorskými partnermi pri reforme ich hospodárskych, sociálnych a správnych štruktúr; keďže by sa mal rozvinúť dialóg medzi kultúrami a občianskymi spoločnosťami, hlavne prostredníctvom podpory vzdelávacích činností, rozvoja a decentralizovanej spolupráce; keďže by sa mala podporiť zintenzívnená regionálna spolupráca a najmä rozvoj hospodárskych väzieb a obchodných tokov vedúcich k reforme a hospodárskej reštrukturalizácii medzi stredomorskými územiami a partnermi; keďže dvojstranné protokoly o finančnej a technickej spolupráci uzavreté medzi spoločenstvom a stredomorskými partnermi poskytli užitočný počiatočný základ pre spoluprácu; keďže je teraz potrebné stavať na získaných skúsenostiach a započať novú etapu vzťahov v rámci partnerstva; keďže sa musia určiť pravidlá fungovania tohto partnerstva, pri zabezpečovaní transparentnosti a celkovej konzistentnosti opatrení prijatých využitím vyhradených rozpočtových prostriedkov; keďže toto nariadenie sa na tento účel uplatňuje na opatrenia, ktoré spadajú pod nariadenie Rady (EHS) č. 1762/92 z 29. júna 1992 o vykonávaní protokolov o finančnej a technickej spolupráci uzavretej spoločenstvom s nečlenskými stredomorskými krajinami ( 3 ) a pod nariadenie Rady (EHS) č. 1763/92 z 29. júna 1992 o finančnej spolupráci vzhľadom na všetky nečlenské stredomorské krajiny ( 4 ), v prípade opatrení presahujúcich rámec pôsobnosti jednej krajiny; keďže preto toto nariadenie od 1. januára 1997 nahrádza uvedené nariadenia, i keď je stále potrebné ponechať v platnosti nariadenie (EHS) č. 1762/92 platné pre spravovanie finančných protokolov stále uplatniteľných v tom čase a pre prideľovanie zostávajúcich finančných prostriedkov pod správou už neplatných finančných protokolov; keďže je v tomto nariadení zahrnutá referenčná finančná čiastka na obdobie rokov 1995 až 1999, v zmysle bodu 2 deklarácie Európskeho parlamentu, Rady a Komisie zo 6. marca 1995, bez toho, aby tým boli ovplyvnené právomoci rozpočtového orgánu, ako sú definované v zmluve; keďže vzhľadom na environmentálne projekty môžu úvery poskytnuté Európskou investičnou bankou (ďalej len „banka“) z jej vlastných zdrojov a podľa jej podmienok, v súlade s jej štatútom, dostať dotáciu úrokovej miery; keďže v úverových operáciách, u ktorých dochádza k dotovaniu úrokovej miery, musí byť poskytnutie úveru z vlastných zdrojov banky a poskytnutie dotácie úrokovej miery financované z rozpočtových zdrojov spoločenstva prepojené a vzájomne podmienené; keďže banka môže, v súlade so svojím štatútom a najmä po jednomyseľnom rozhodnutí jej správnej rady, v prípade nepriaznivého postoja Komisie rozhodnúť o poskytnutí úveru zo svojich vlastných zdrojov v prípade, že bude poskytnutá dotácia úrokovej miery; keďže, vzhľadom na túto možnosť, je potrebné zabezpečiť, aby postupy prijaté na poskytovanie dotácie úrokovej miery vo všetkých prípadoch vyústili do jednoznačného rozhodnutia, či už pri pridelení dotácie úrokovej miery alebo jej prípadnom odmietnutí; keďže je potrebné ustanoviť výbor zložený zo zástupcov členských štátov, ktorý by pomáhal banke pri úlohách, ktoré jej boli pridelené pri vykonávaní tohto nariadenia; keďže na zabezpečenie efektívneho riadenia opatrení stanovených týmto nariadením a na podporu vzťahov s prijímajúcimi krajinami sa vyžaduje viacročný prístup; keďže opatrenia podľa tohto nariadenia presahujú rámec rozvojovej pomoci a sú určené pre krajiny, ktoré sa len čiastočne radia medzi rozvojové; keďže sa preto toto nariadenie nemôže prijať inak ako na základe právomocí stanovených v článku 235 zmluvy, PRIJALA TOTO NARIADENIE:







Článok 1

▼M2

1. Spoločenstvo vykoná opatrenia v rámci zásad a priorít Európsko-stredomorského partnerstva, aby podporilo snahu stredomorských nečlenských krajín a území stanovených v prílohe I (ďalej len „stredomorskí partneri“) začať reformu ich hospodárskych a sociálnych štruktúr, zlepšiť podmienky pre neprivilegovaných a zmierniť akékoľvek sociálne a environmentálne následky, ktoré môžu vzísť z hospodárskeho rozvoja.

▼B

2. Medzi krajiny, ktorým sú podporné opatrenia určené, môžu byť zaradené nielen štáty a regióny, ale aj miestne správne orgány, regionálne organizácie, verejné agentúry, miestne a tradičné spoločenstvá, organizácie podporujúce obchod, súkromní operátori, družstvá, svojpomocné spolky, asociácie, nadácie a mimovládne organizácie.

▼M2

3. Hodnota finančného odvolania sa na vykonanie tohoto programu za obdobie od roku 2000 do roku 2006 je 5 350 000 000,- EUR.

▼B

Ročné čiastky schvaľuje rozpočtový orgán v rámcoch finančnej prognózy.

Článok 2

1. Účelom tohto nariadenia je prispievať prostredníctvom opatrení stanovených v odseku 2 na iniciatívy spoločného záujmu v troch sektoroch Euro-stredomorského partnerstva: posilnenie politickej stability a demokracie, vytvorenie Euro-stredomorskej zóny voľného obchodu a rozvoj hospodárskej a sociálnej spolupráce, s primeraným zreteľom na ľudský a kultúrny rozmer.

▼M2

2. Tieto podporné opatrenia sa vykonajú na účely dosiahnutia udržateľného rozvoja vedúceho k dlhodobej stabilite a prosperite. Zvláštna pozornosť bude venovaná hospodárskemu, sociálnemu a environmentálnemu dopadu ekonomickej zmeny, regionálnej a podregionálnej spolupráci a budovaniu kapacít stredomorských partnerov, aby sa začlenili do svetovej ekonomiky. Ciele a podrobnosti konkrétnych procesov sú uvedené v prílohe II.

▼B

Článok 3

Toto nariadenie je založené na rešpektovaní demokratických zásad a zákonnosti, a tiež ľudských práv a základných slobôd, ktoré predstavujú jeho základnú zložku a porušenie ktorých povedie k prijatiu primeraných opatrení.

▼M2

Článok 4

1. Komisia v spolupráci s členskými štátmi na základe recipročnej a pravidelnej výmeny informácií, vrátane výmeny informácií na mieste, hlavne ohľadom strategických dokumentov, národného indikatívneho programu (NIP), ročného finančného plánu, a prípravy projektov a sledovania ich vykonávania, zabezpečí efektívnu spoluprácu pri podporných snahách začatých spoločenstvom, vrátane Európskej investičnej banky (ďalej len „banka“) a jednotlivých členských štátov, na účely zlepšenia súvislosti a doplnení programov spolupráce. Naviac, Komisia zlepší koordináciu a spoluprácu s medzinárodnými finančnými inštitúciami, programami spolupráce Organizácie spojených národov a s inými darcami. Špecifické dojednania pre koordináciu na mieste sa upravujú usmerneniami, ktoré schváli výbor ustanovený v článku 11.

2. Opatrenia, ktoré sú stanovené v tomto nariadení môžu byť prijaté spoločenstvom buď samostatne, alebo formou spolufinancovania stredomorskými partnermi, alebo verejnými alebo súkromnými inštitúciami členských štátov a bankami, alebo mnohostrannými inštitúciami, alebo tretími krajinami. Komisia, ak to bude vhodné, podporí takéto spolufinancovanie na základe recipročnej a včasnej výmeny informácii s členskými štátmi.

▼B

Článok 5

1. Opatrenia, ktoré sa majú financovať podľa tohto nariadenia, sa vyberajú berúc do úvahy, okrem iného, priority príjemcov, novovzniknuté potreby, absorpčné kapacity a pokrok v štrukturálnej reforme.

Výber je tiež založený na zhodnotení efektívnosti týchto opatrení pri dosahovaní cieľov, na ktoré je zameraná podpora spoločenstva, prípadne v súlade s ustanoveniami dohôd o pridružení alebo spolupráci.

▼M2

2. Strategické dokumenty zahŕňajúce obdobie od roku 2000 do 2006 budú vypracované na národnej a regionálnej úrovni, v spolupráci s bankou. Účelom týchto strategických dokumentov je určiť dlhodobé ciele spolupráce a prioritné oblasti intervencie. Do tohto termínu bude potrebné zosumarizovať všetky relevantné zhodnotenia, vykonať analýzu možných problémových oblastí a začleniť do nich prierezové problémy. Ak je to možné, vytvoria sa implementačné kritériá, aby sa umožnilo vyhodnotenie cieľov spolupráce. Ak to budú vyžadovať nepredvídané okolnosti alebo hodnotiaca správa, v súlade s článkom 15 ods. 4, strategické dokumenty budú náležite upravené.

3. Národné a regionálne indikatívne programy zahŕňajúce trojročné obdobie sa zakladajú na príslušných strategických dokumentoch. Sú založené na národnej a regionálnej úrovni v spojení s bankou a môžu jednotlivo zahŕňať úrokové subvencie a rizikový kapitál.

Programy zvážia priority definované stredomorskými partnermi, vrátane záverov z ekonomického dialógu.

Programy určia hlavné ciele, usmernenia a prioritné rezorty pomoci spoločenstva v oblastiach, na ktoré odkazuje oddiel II prílohy II, spolu s indikátormi zhodnotenia programov. Programy zahŕňajú indikatívne sumy (celkovo a podľa prioritných rezortov) a vymenúvajú kritériá financovania daného programu.

V prípade potreby budú programy ročne aktualizované. Môžu byť zmenené podľa skúseností získaných z pokroku dosiahnutého stredomorskými partnermi, v oblasti štrukturálnych reforiem, makroekonomickej stabilizácie, rozvoja priemyslu, sociálneho pokroku, alebo výsledku spolupráce podľa nových dohôd o pridružení. Tieto programy zahŕňajú reformy, ktoré partneri vykonali v prioritných rezortoch a obsahujú zhodnotenie dosiahnutého pokroku.

4. Finančné plány sú založené na indikatívnych programoch uvedených v odseku 3, a obvykle sa prijímajú ročne. Sú vyhotovené na národnej a regionálnej úrovni v spolupráci s bankou. Projekty spojené s úrokovou subvenciou sa začleňujú do národných finančných plánov. Projekty spojené s rizikovým kapitálom sa začleňujú do regionálnych finančných plánov.

Plány obsahujú zoznam projektov, ktoré majú byť financované. Každý projekt sa preskúma jednotlivo a ako súčasť finančného plánu ako celku. Obsahy plánov sa podrobne pripravia, aby sa umožnilo ich prijatie v súlade s postupom stanoveným v článku 11 ods. 2

5. Komisia v spolupráci s bankou zaistí, aby plánovanie opatrení týkajúcich sa úrokových subvencií a rizikového kapitálu bolo doplnkové a súviselo s národnými a regionálnymi strategickými dokumentmi, indikatívnymi programami a finančnými plánmi. Banky zaistia vo fáze vykonávania súlad opatrení s týmto nariadením a s rozhodnutiami prijatými podľa neho.

Komisia, na základe návrhu banky, primerane začlenení do národných finančných plánov projekty súvisiace s úrokovými subvenciami.

Projekty súvisiace s rizikovým kapitálom Komisia primerane začlenení, na základe návrhu banky, do regionálnych finančných plánov. Projekty majú podobu prostriedkov rizikového kapitálu, obsahujú umiestnenie operácií finančného rizikového kapitálu počas viacročného obdobia.

6. Finančné rozhodnutie je založené na príslušných indikatívnych plánoch, ak projekty nie sú súčasťou finančných plánov.

▼B

Článok 6

1. Financovanie spoločenstva sa uskutočňuje najmä v podobe grantov alebo rizikového kapitálu. V prípade opatrení o spolupráci v oblasti životného prostredia môže mať tiež podobu dotovania úrokovej miery pri úveroch pridelených bankou z jej vlastných zdrojov. ►M2 ————— ◄

▼M2

Pôžičky banky obsahujúce úrokové subvencie sú vyjadrené v nominálnej hodnote a sú splatné v eurách. Úrok sa určí pre každú platbu, berúc do úvahy charakteristiku finančnej operácie. Miera uplatňovanej subvencie pri každej platbe je polovica z úrokovej miery inak uplatňovanej na predmetnú platbu, pričom nesmie prekročiť nominálnu mieru 3 %.

▼B

2. Granty sa môžu použiť na financovanie alebo spolufinancovanie činností, projektov alebo programov, ktoré prispievajú k uskutočňovaniu cieľov definovaných v článku 2. Finančný strop každého grantu pre činnosti, projekty alebo programy tiež závisí na schopnosti týchto grantov zabezpečiť finančnú návratnosť. Financovanie sprístupnené súkromnému sektoru je vo všeobecnosti založené na komerčnom základe, s cieľom predísť deformáciám miestnych finančných trhov.

▼M2

3. Finančné rozhodnutia, finančné dohody a zmluvy z nich vychádzajúce umožňujú, inter alia, dohľad a finančnú kontrolu vykonanú Komisiou (vrátane Európskeho protikorupčného úradu (OLAF)), vrátane kontrol a inšpekcií na mieste v súlade s nariadením (Euratomu, ES) č. 2185/96 ( 5 ), a auditov vykonaných Dvorom audítorov v prípade potreby vykonanej na mieste. Komisia vykoná opatrenia v súlade s postupom stanoveným v článku 11 ods. 2, aby sa zabezpečila primeraná ochrana finančných záujmov Európskeho spoločenstva v súlade s nariadením (ES, Euratomu) č. 2988/95 ( 6 ).

▼B

Dohľad Dvora audítorov nad operáciami financovanými podľa tohto nariadenia a spravovanými bankou sa vykonáva podľa postupov dohodnutých medzi Komisiou, bankou a Dvorom audítorov.

4. Rizikový kapitál sa používa, v prvom rade a najmä, na sprístupnenie vlastných zdrojov, alebo zdrojov považovaných za vlastné, na činnosti (súkromné alebo zmiešané) vo výrobnom sektore, najmä tých, ktoré zaručia spoluprácu fyzických a právnických osôb, ktoré sú štátnymi príslušníkmi členského štátu spoločenstva a stredomorských nečlenských krajín či území.

▼M2

Rizikový kapitál sa používa primárne na posilnenie súkromného, najmä finančného sektora v MEDA krajinách. Jednoznačne pridáva na hodnote ponúknutím finančných produktov a podmienok, ktoré nie sú k dispozícii lokálne.

▼M2

Rizikový kapitál, ktorý poskytuje a riadi banka môže mať podobu najmä:

▼B

a) podriadených pôžičiek, pri ktorých sa preplatenie a akékoľvek vyplácanie úrokov vykoná až po vysporiadaní ostatných nárokov banky;

b) podmienených úverov, ktorých splácanie alebo trvanie závisí na naplnení podmienok uložených pri udelení úveru;

c) dočasnej, menšinovej spoluúčasti v mene spoločenstva na kapitálovom imaní podnikov založených v nečlenských stredomorských krajinách alebo teritóriách;

d) financovania činností vo forme podmienených úverov pridelených stredomorským partnerom alebo, s ich súhlasom, činností v stredomorských partnerských krajinách, buď priamo alebo cez ich finančné inštitúcie ako sprostredkovateľa.

Článok 7

▼M2

1. Opatrenia podľa tohto nariadenia môžu pokryť výdavky na dovoz tovaru a služieb a miestne výdavky nevyhnutné na vykonanie projektov a programov. Priama rozpočtová podpora v prospech prijímajúceho partnera na podporu dohodnutých programov a ekonomických reforiem môže byť uskutočnená najmä cez rezortné prostriedky určené pre štrukturálne zmeny, ako odkazuje príloha II, časť I b). Dane, clá a poplatky sú vylúčené z financovania spoločenstvom.

▼B

So zmluvami na vykonávanie opatrení financovaných spoločenstvom podľa tohto nariadenia nezaobchádza príslušný partner, čo sa daní a ciel týka, menej priaznivo ako so štátom s doložkou najvyšších výhod alebo s medzinárodnou rozvojovou organizáciou s doložkou najvyšších výhod.

▼M2

2. Pokryté môžu byť náklady vzniknuté určením, prípravou, riadením, sledovaním, auditom a kontrolou programov alebo projektov. Toto môže zahŕňať náklady spojené s technickou a administratívnou pomocou, ak sú k vzájomnému prospechu Komisie a príjemcov aktivít a nepredstavujú stále zákazky pre verejné služby.

▼B

3. Prevádzkové a udržiavacie náklady, najmä tie, ktoré sa majú financovať v cudzej mene, môžu byť zahrnuté do štruktúry výcvikových, komunikačných a výskumných programov a iných projektov. Všeobecne platí, že takéto výdavky môžu byť pokryté len v počiatočnej fáze a postupne sa redukujú.

4. Pre investičné projekty vo výrobnom sektore sa financovanie od spoločenstva kombinuje so zdrojmi príjemcu financovania alebo s financovaním podľa trhových podmienok s prihliadnutím na povahu projektu. Príspevok príjemcu alebo príspevok z financovania podľa trhových podmienok by mal byť čo najvyšší. V každom prípade by financovanie od spoločenstva, vrátane toho z vlastných zdrojov banky, nemalo presiahnuť 80 % celkových investičných nákladov. Tento strop je dosiahnuteľný len vo výnimočných prípadoch a jeho dosiahnutie je náležite opodstatnené povahou operácie.

Článok 8

1. Výzva na predloženie ponuky je prístupná za rovnakých podmienok pre všetky fyzické a právnické osoby v členských štátoch a v krajinách stredomorských partnerov. ►M3 Oprávnenosť na účasť na postupe verejného obstarávania podľa tohto nariadenia sa určí v súlade s pravidlami oprávnenosti a v súlade s ich odchýlkami uvedenými v tomto nariadení, ako aj v nariadení Rady (ES) č. 2112/2005 z 21. novembra 2005 o prístupe k vonkajšej pomoci Spoločenstva ( 7 ). ◄

2. Komisia zabezpečí:

— najširšiu možnú účasť podľa rovnocenných podmienok v užších výberoch a ponukových konaniach na dodávky tovarov, prác a služieb,

— potrebnú transparentnosť a presnosť pri uplatňovaní výberových a hodnotiacich kritérií,

— efektívnu súťaž medzi firmami, organizáciami a inštitúciami so záujmom o účasť v iniciatívach financovaných programom.

▼M2 —————

▼B

3. Komisia v Úradnom vestníku Európskych spoločenstiev uverejní, s označením predmetu, obsahu a hodnoty zmlúv:

— raz ročne prognózy zmlúv na dodávku služieb a činností technickej spolupráce, ktoré majú byť uzatvorené do 12 mesiacov po uverejnení výzvy na predloženie ponuky;

— každé tri mesiace akékoľvek zmeny a doplnky k uvedeným prognózam.

▼M2

4. Komisia v spolupráci s členskými štátmi zabezpečí na žiadosť všetkých uchádzajúcich sa firiem, organizácií a inštitúcií v spoločenstve, dokumentáciu o všeobecných aspektoch MEDA programov a požiadavkách na účasť v programoch, s primeraným využitím internetu.

5. Finančné dohovory uvedené v článku 9 ods. 6 alebo návrhy očakávaných zmlúv vrátane odhadovaných nákladov, pravidiel ich financovania a plánované dátumy výziev k súťaži.

▼B

6. Zmluvy sa uzatvárajú s firmami v súlade s príslušnými ustanoveniami finančného nariadenia uplatniteľného na všeobecný rozpočet Európskych spoločenstiev.

▼M2

7. Výsledky výziev k verejnej súťaži, vrátane informácií o počte obdržaných ponúk, dátum udelenia kontraktu, meno a adresu úspešnej ponuky, sa uverejnia v Ústrednom vestníku Európskeho spoločenstva a uvedú na internete. Pri vykonávaní MEDA programov a projektov Komisia poskytne výboru ustanovenom článkom 11, každých šesť mesiacov špecifické podrobné informácie o uzavretých zmluvách.

▼B

8. V prípade spolufinancovania Komisia individuálne schvaľuje tých účastníkov výziev na predloženie ponuky, ktorí pochádzajú z krajín mimo územia stredomorských partnerov. V týchto prípadoch je účasť podnikov z tretích krajín prijateľná len v prípade, že je zaručená reciprocita. ►M3 Účasť na zmluvných postupoch realizovaných prostredníctvom medzinárodnej organizácie alebo spolufinancovaných treťou krajinou je vymedzená v nariadení (ES) č. 2112/2005. ◄

▼M2

Článok 9

1. Komisia informuje o jej celkovom plánovaní finančného programu a zdôvodní ho v kontexte strategických dokumentov, pričom určí najmä celkový počet národných a regionálnych indikatívnych programov, ako aj ich umiestnenie v prijímajúcich krajinách a podľa prioritných rezortov z celkovej sumy prijatej v týchto programoch.

2. Strategické dokumenty, určujúce programy, finančné plány a ich zmeny a doplnenia prijme Komisia v súlade s postupom stanoveným v článku 11 ods. 2

3. Komisia prijme finančné rozhodnutia, ktoré nie sú pokryté národnými alebo regionálnymi finančnými plánmi, jednotlivo, v súlade s postupom stanoveným v článku 11 ods. 2, na základe odseku 5 tohto článku.

4. Komisia prijme zmeny a doplnky finančných rozhodnutí uvedené v odseku 3, ak neobsahujú podstatné zmeny a doplnky alebo dodatočné záväzky vyššie než 20 % z pôvodných. Komisia o nich ihneď informuje výbor uvedený v článku 11.

5. Komisia prijíma finančné rozhodnutia nepresahujúce 2 000 000,- EUR, ak sú súčasťou celkového umiestnenia. Celkové umiestnenie sa prijme v súlade s postupom stanoveným v článku 11 ods. 2 Výbor ustanovený článkom 11 je systematicky a promptne informovaný, v každom prípade, vždy pred jeho nasledujúcim rokovaním, o finančných plánoch nepresahujúcich 2 000 000,- EUR.

6. Bez toho, aby bol dotknutý článok 106 finančného nariadenia z 21. decembra 1977 uplatniteľného na všeobecný rozpočet Európskych spoločenstiev ( 8 ) (ďalej len „finančné nariadenie“), sa finančné dohovory posielajú členom výboru, ustanovenom článkom 11, dva týždne pred termínom ich schválenia.

7. Ďalší postup stanovený v článku 12 v spojení s úrokovými subvenciami pre pôžičky udelené bankou sa uplatní pre projekty financované v oblasti životného prostredia. Ďalší postup stanovený v článku 13 sa uplatní v spojení s rizikovým kapitálom.

▼B

Článok 10

1. Opatrenia uvedené v tomto nariadení, ktoré sú financované zo všeobecného rozpočtu Európskych spoločenstiev, spravuje Komisia v súlade s finančným nariadením uplatniteľným pre všeobecný rozpočet Európskych spoločenstiev.

▼M2

2. Vo finančných rozhodnutiach vykonaných na základe tohto nariadenia a v hodnoteniach uvedených v článku 15, sa Komisia riadi princípmi riadneho finančného hospodárenia, najmä tými o hospodárnosti a efektívnosti nákladov stanovených vo finančnom nariadení.

▼B

Článok 11

▼M2

1. Ustanovuje sa riadiaci Výbor (ďalej len „výbor MED“). Zástupca banky sa zúčastňuje na konaní, bez práva voliť.

2. Tam kde sa odkazuje na tento odsek, uplatní sa článok 4 a 7 rozhodnutia 1999/468/ES.

3. Obdobie stanovené v článku 4 ods. 3 rozhodnutia 1999/468/ES sa ustanovuje na tri mesiace.

▼B

4. Výbor môže preskúmať ďalšie otázky týkajúce sa vykonávania tohto nariadenia, ktoré mu predloží jeho predseda, prípadne otázky na základe žiadosti zástupcu niektorého z členských štátov, najmä však akékoľvek otázky týkajúce sa všeobecného vykonávania, spravovania programu alebo spolufinancovania a koordinácie uvedených v článkoch 4 a 5.

▼M2

5. Výbor prijíma svoj rokovací poriadok kvalifikovanou väčšinou podľa článku 205 ods. 2 zmluvy.

▼B

6. Komisia výbor pravidelne informuje a poskytuje mu informácie o vykonávaní opatrení podľa tohto nariadenia.

▼M2 —————

▼M2

Článok 12

1. Banka oznámi Komisii navrhovaný projekt týkajúci sa úrokových subvencií, buď na začlenenie do finančného plánu, alebo na jeho prijatie ako individuálne finančné rozhodnutie podľa článku 9 ods. 2 a 3, v uvedenom poradí. Komisia overí súlad navrhovaných projektov s nariadením a s relevantnými rozhodnutiami podľa neho.

2. Komisia oznámi banke každé rozhodnutie týkajúce sa úrokových subvencií, či už sú prijaté ako finančný plán alebo ako individuálne finančné rozhodnutie.

3. Banka môže v prípade rozhodnutia o udelení úrokovej subvencie podľa odseku 2 poskytnúť pôžičku na základe pozitívneho stanoviska výboru uvedeného v článku 14 a zástupcu Komisie.

4. Banka o tom primerane informuje Komisiu.

Článok 13

1. Banka oznámi Komisii navrhovaný projekt rizikového kapitálu vo forme prostriedku rizikového kapitálu na začlenenie do regionálnych finančných plánov. Komisia overí súlad s podmienkami v nariadení a relevantnými rozhodnutiami.

2. Komisia oznámi banke na vykonanie každé rozhodnutie prijaté podľa článku 9 ods. 2 o regionálnom finančnom pláne vrátane rizikového kapitálu.

3. Na základe tohoto, banka predloží výboru uvedenom v článku 14, na posúdenie individuálne operácie vykonávajúce projekt rizikového kapitálu, predpokladané v regionálnom finančnom pláne. Zástupca Komisie oznámi výboru stanovisko jeho inštitúcie k zamýšľanej operácii a najmä k jej súladu s regionálnym finančným plánom.

4. Na základe tohoto a na základe pozitívneho stanoviska výboru uvedenému v článku 14 a stanoviska zástupcu Komisie, sa banke predložia na ďalšie spracovanie jednotlivé operácie rizikového kapitálu.

5. Banka primerane informuje Komisiu.

▼B

Článok 14

1. V banke sa zriadi výbor zložený zo zástupcov členských štátov (ďalej len „výbor uvedený v článku 14“). Výboru predsedá zástupca členského štátu predsedajúceho súčasne aj Rade guvernérov banky; jeho sekretariát zabezpečí banka. Jeho rokovaní sa zúčastní aj zástupca Komisie.

2. Rokovací poriadok výboru uvedeného v článku 14 prijme Rada jednomyseľne.

3. Výbor koná kvalifikovanou väčšinou v súlade s ►M2 článok 205 ods. 2 zmluvy ◄ .

4. V rámci výboru uvedeného v článku 14 sa hlasy zástupcov členských štátov vážia v súlade s ►M2 článok 205 ods. 2 zmluvy ◄ .

▼M2

Článok 15

1. Komisia, spolu s bankou vyhodnotí dosiahnutý pokrok v opatreniach vykonaných podľa tohto nariadenia a predloží Európskemu parlamentu a Rade ročnú správu, najneskôr do 30. júna nasledujúceho roku. Správa obsahuje informácie o opatreniach financovaných počas roka, s ohľadom na patričnú dôvernosť, ako aj informácie o výsledkoch sledovaných aktivít a poskytne zhodnotenie dosiahnutých cieľov v celkovom kontexte strategických dokumentov.

2. Komisia každý rok informuje členské štáty o realizácii rozpočtu predošlého roku, so zreteľom na záväzky a platby.

3. Komisia a banka zhodnotia v polovici obdobia a ex post príslušné projekty a hlavné oblasti ich využitia, aby určili, či boli dosiahnuté ciele a aby vydali usmernenia na zvýšenie efektívnosti budúcich aktivít. Hodnotiaca správa, s ohľadom na patričnú dôvernosť, sa predloží výboru ako aj Európskemu parlamentu. Správy o operáciách riadených bankou sa predložia výboru.

4. Komisia spolu s bankou prijme každé tri roky celkovú hodnotiacu správu o pomoci poskytnutej stredomorským partnerom, vrátane efektívnosti programov a zhodnotenia strategických dokumentov. Táto správa sa predloží výboru k pripomienkam.

5. Rada posúdi toto nariadenie do 30. júna 2006. Dovtedy, Komisia predloží Rade do 31. decembra 2005 hodnotiacu správu spojenú s návrhmi týkajúcimi sa budúceho nariadenia a ak je to nevyhnutné, zmien a doplnení, ktoré je potrebné prijať.

▼M1

Článok 16

Ak chýba základný predpoklad pre pokračovanie podporných opatrení pre stredomorského partnera, Rada môže, konajúc kvalifikovanou väčšinou na návrh Komisie, rozhodnúť o primeraných opatreniach.

▼B

Článok 17

1. Nariadenie (EHS) č. 1763/92 sa týmto od 31. decembra 1996 zrušuje.

2. Od 1. januára 1997 sa nariadenie (EHS) č. 1762/92 bude uplatňovať na spravovanie protokolov stále platných v tom čase a určených na prideľovanie prostriedkov zostávajúcich pod už neplatnými protokolmi.

Článok 18

Toto nariadenie nadobúda účinnosť tretím dňom nasledujúcim po jeho uverejnenia v Úradnom vestníkuEurópskych spoločenstiev.

Toto nariadenie je záväzné vo svojej celistvosti a je priamo uplatniteľné vo všetkých členských štátoch.









PRÍLOHA I

PARTNERSKÉ ÚZEMIA A KRAJINY UVEDENÉ V ČLÁNKU 1

Alžírska demokratická ľudová republika

Cyperská republika

Egyptská arabská republika

Izraelský štát

Jordánske kráľovstvo

Libanonská republika

Maltská republika

Marocké kráľovstvo

Sýrska arabská republika

Tuniská republika

Turecká republika

Okupované územie Gazy a západného brehu Jordánu

▼M2









PRÍLOHA II

Ciele a pravidlá vykonávania článku 2

I. a) Podpora hospodárskej zmeny a založenie Euro-stredomorskej oblasti voľného obchodu zahŕňa najmä: — vytváranie pracovných miest a rozvoj súkromného sektora, vrátane zlepšenia obchodného prostredia a podpory malých a stredných podnikov, — otvorenie trhov, podporu investovania, priemyselnú spoluprácu a obchod medzi Európskym spoločenstvom a stredomorskými partnermi, ako aj medzi stredomorskými partnermi navzájom, — vylepšenie hospodárskej infraštruktúry, eventuálne finančných a daňových systémov. b) Činnosti na podporu reformných programov partnerov sa vykonávajú na základe nasledujúcich princípov: — podporné programy sú vytvorené tak, aby zlepšili, alebo aspoň ustálili finančnú rovnováhu a vytvorili ekonomické prostredie priaznivé pre zrýchlený rast, pričom by sa mali snažiť zlepšiť blaho obyvateľstva, — podporné programy prispievajú k reforme v kľúčových rezortoch, s cieľom vytvoriť oblasť voľného obchodu s Európskym spoločenstvom, — podporné programy sa prijímajú podľa konkrétnej situácie každej krajiny a berú ohľad na ekonomické a sociálne podmienky, — podporné programy stanovia plánované opatrenia, najmä aby sprevádzali, s prihliadnutím na sociálne podmienky a zamestnanosť, hospodársku premenu a dosiahnutie Euro-stredomorskej oblasti voľného obchodu a aby zľahčili negatívne dopady, ktoré tieto zmeny môžu mať na sociálne podmienky a zamestnanosť, hlavne pre väčšinu neprivilegovanej časti spoločnosti, — splatenie podpory bude vykonávané v splátkach formou priamej rozpočtovej podpory v zhode s cieľmi/alebo rezortnými zámermi dohodnutými v podporných programoch, Musia byť splnené nasledujúce kritériá: — predmetná krajina musí uskutočniť reformné programy schválené Bretton-woodskými inštitúciami alebo vykonať programy, ktoré sú hodnotené analogicky, v spolupráci s týmito inštitúciami, ale nie nevyhnutne podporovaných týmito inštitúciami, v súlade s rozsahom a efektívnosťou reforiem, — musí sa brať ohľad na ekonomickú situáciu krajiny na makroekonomickej úrovni, (zadĺženosť, náklady na splácanie dlhov, rovnováha splátok, rozpočtová situácia, monetárna situácia, veľkosť dôchodku na jednu osobu, úroveň nezamestnanosti) a reforiem na rezortnej úrovni, s cieľom vytvoriť oblasť voľného obchodu s Európskym spoločenstvom.

II. Podpora udržateľného hospodárskeho a sociálneho rozvoja zahŕňa najmä: — účasť občianskej spoločnosti a obyvateľstva na plánovaní a výkone rozvojových opatrení, — zlepšenie sociálnych služieb, hlavne v oblasti zdravia, plánovaného rodičovstva, zásobovania vodou, hygienických opatrení a bytovej politiky, — podporu širokého a spravodlivého rozdelenia výnosov rastu, s ohľadom na ciele dohodnuté na summitoch OSN týkajúcich sa boja proti chudobe a tie čo sú zahrnuté do medzinárodných rozvojových cieľov, — rovnomerný a jednotný rozvoj vidieka a zlepšenie životných podmienok v meste, — posilnenú spoluprácu v oblasti poľnohospodárstva, hlavne s ohľadom na kvalitu a štandard, — posilnenú spoluprácu v oblasti rybolovu, najmä s ohľadom na udržateľné využívanie morských zdrojov, — ochranu a zlepšenie životného prostredia, pri dodržiavaní zásad preventívnej ochrany pri podpore hospodárskeho rozvoja prostredníctvom posilnenej spolupráce v oblasti životného prostredia, — vylepšenie hospodárskej infraštruktúry, najmä v rezorte dopravy, energetiky, rozvoja vidieka a mesta, posilnenie aktivít na rozvoj informačnej spoločnosti, informačných technológií a telekomunikácií, — jednotný rozvoj ľudských zdrojov, zhodujúci sa s obdobnými programami v členských krajinách, najmä pokračovanie odbornej výchovy v kontexte priemyselnej spolupráce a zlepšenia potenciálneho rozvoja vedy a techniky, — posilnenie demokracie, rešpektovanie a ochranu ľudských práv, najmä prostredníctvom mimovládnych organizácii v Európskom spoločenstve a u stredomorských partnerov, — kultúrnu spoluprácu a výmenu mládeže, — spoluprácu a technickú pomoc na účely posilnenia spolupráce v oblasti migrácie a boja s nelegálnou migráciou, vrátane repatriácie ilegálnych rezidentov, — spoluprácu a technickú pomoc v boji proti organizovanému zločinu, vrátane nelegálneho obchodovania s drogami a obchodovania s ľuďmi, — rozvoj spolupráce v oblastiach súvisiacich s právnym štátom, ako je spolupráca v súdnych a trestných záležitostiach, posilnenie inštitúcií, garantujúcich nezávislosť a efektívnosť súdneho systému, cvičenie národnej bezpečnosti a civilnej ochrany.

III. Regionálna, podregionálna a cezhraničná spolupráca je podporená najmä: a) vytvorením a rozvojom štruktúr pre regionálnu spoluprácu medzi stredomorskými partnermi a medzi nimi a Európskou úniou a jej členskými štátmi; — vytvorením fyzickej infraštruktúry nevyhnutnej pre regionálny obchod, vrátane dopravy, komunikácie a energetiky, — zlepšením právneho rámca a malých infraštruktúrnych projektov v kontexte cezhraničných prostriedkov — spoluprácou na úrovni veľkých geografických regiónov ako aj doplnkovými opatreniami k tým, ktoré realizovalo v tejto oblasti Európske spoločenstvo, vrátane vytvorenia spojenia medzi dopravnou a energetickou sieťou stredomorských partnerov a transeurópskou sieťou; d) c) ostatnými regionálnymi aktivitami, vrátane euro-arabského dialógu d) výmenami medzi občianskou spoločnosťou v Európskom spoločenstve a stredomorskými partnermi; v tomto kontexte decentralizovaná spolupráca: — bude mať za svoj cieľ určiť mimovládne organizácie ako príjemcov pomoci spoločenstva, — sa má sústrediť na nadväzovanie kontaktov medzi univerzitami a bádateľmi, lokálnymi spoločnosťami, združeniami, politologickými nadáciami, odbormi, mimovládnymi organizáciami, médiami, súkromnými podnikateľskými združeniami a kultúrnymi inštitúciami v širokom zmysle, ako aj inými orgánmi uvedenými v bode IV. Programy sa musia sústrediť na podporu účasti a vytvorenia občianskej spoločnosti v partnerských krajinách, najmä povzbudzovaním informovanosti medzi záujmovými skupinami a pevnými kontaktmi medzi partnermi záujmových skupín.

IV. Dobré riadenie by malo byť podporované pomocou kľúčovým inštitúciám a kľúčovým protagonistom občianskej spoločnosti v rámci partnerských krajín, ako miestnych autorít, vidieckych a dedinských skupín, združeniami vzájomnej pomoci, odbormi, médiami a organizáciami podporujúcimi obchod a pomáhaním zlepšovať kapacity verejnej administratívy rozvojom politiky a riadením jej vykonávania.

V. Opatrenia uskutočnené na základe tohto nariadenia berú do úvahy analýzy potrieb a potenciálu žien a mužov v hospodárskom a sociálnom živote, aby sa pri plánovaní a vykonávaní rozvojovej spolupráce zahŕňali aj rodové aspekty. Špeciálna pozornosť sa kladie na vzdelávanie a vytvorenie voľných pracovných miest pre ženy. Opatrenia berú do úvahy potrebu zlepšiť vzdelávanie mladých ľudí a vytváranie pracovných príležitostí pre mladých ľudí, aby sa im umožnilo začlenenie do spoločnosti.

VI. Aktivity financované týmto nariadením majú podobu technickej pomoci, vzdelávania, vytvárania nových inštitúcií, informovania, seminárov, štúdií, projektov na investovanie do mikropodnikov, malých a stredných podnikov a činností určených na zvýraznenie podoby pomoci spoločenstvom. Východiskom by mala byť decentralizovaná spolupráca, ak sa to ukáže efektívne. Operácie rizikového kapitálu a úrokových subvencií budú financované v spolupráci s bankou.

VII. Patričný zreteľ sa kladie na problematiku životného prostredia pri príprave a výkone aktivít financovaných týmto nariadením.